**Z A P I S N I K**

**SA 28. SJEDNICE GRADSKOG VIJEĆA**

**GRADA IVANIĆ-GRADA**

U Ivanić-Gradu, 27. ožujka 2024.

28. sjednica Gradskog vijeća Grada Ivanić-Grada održana je dana 27. ožujka 2024. godine s početkom u 16:37 sati u Spomen domu Alojz Vulinec, Beliceva 1, Ivanić-Grad.

Bilješke vodi Matea Rešetar – viša stručna suradnica za poslove Gradskog vijeća i Gradonačelnika

Prisutni članovi Gradskog vijeća:

Željko Pongrac, Željko Brezovečki Brzi, Ivica Kozjak, Irena Fučkar, Milica Piličić, Mirna Češković, Aleksandra Toth, Lovorko Matković, Miljenko Šimunović, Tibor Vuković, Mladen Prelec

Odsutni: Slaven Barišec, Maja Krnjević, Renato Mikac, Kristijan Škarica

Ostali prisutni:

1. Javor Bojan Leš – gradonačelnik Grada Ivanić-Grada
2. Tomislav Cuvaj – zamjenik gradonačelnika Grada Ivanić-Grada
3. Marina Šiprak – pročelnica Upravnog odjela za lokalnu samoupravu, pravne poslove i društvene djelatnosti
4. Dražen Hlad – pročelnik Upravnog odjela za komunalno gospodarstvo, prostorno planiranje, gospodarstvo i poljoprivredu
5. Tamara Mandić – pročelnica Upravnog odjela za financije i proračun
6. Matea Rešetar – viša stručna suradnica za poslove Gradskog vijeća i Gradonačelnika
7. Ilijana Mišković – viša stručna suradnica – komunalna redarka
8. Albina Marić – referentica – komunalna redarka
9. Latinka Rupčić, PP Ivanić-Grad
10. Dražen Malec – ravnatelj Pučkog otvorenog učilišta Ivanić-Grad
11. Mario Mikulić – direktor trgovačkog društva Komunalni centar Ivanić-Grad d.o.o.
12. Sanja Radošević – direktorica trgovačkog društva Ivakop d.o.o.
13. Sanja Mahovlić Vučinić – direktorica trgovačkog društva Razvojna agencija IGRA d.o.o.
14. Obiteljski radio Ivanić d.o.o.

Predsjednik Gradskog vijeća g. Pongrac – otvorio je 28. sjednicu te konstatirao kako je sjednici od ukupno 15 prisutno 10 vijećnika, što predstavlja većinu članova Gradskog vijeća, postoji kvorum te se mogu donositi pravovaljane odluke.

Na sjednici je sa 10 glasova za jednoglasno usvojen zapisnik sa 27. sjednice Gradskog vijeća Grada Ivanić-Grada.

Gradsko vijeće je jednoglasno sa 10 glasova za usvojilo sljedeći

**D N E V N I R E D :**

1. **Aktualni sat**

* **Informacija komunalnog redarstva o izvršenim nalozima u prethodnom periodu**

1. **Informacija o stanju sigurnosti na području Grada Ivanić-Grada u 2023. godini**
2. **Razmatranje Izvješća o radu davatelja javne usluge sakupljanja komunalnog otpada na području Grada Ivanić-Grada za 2023. godinu** **i donošenje Zaključka o prihvaćanju istog**
3. **Razmatranje Izvješća o provedbi Plana gospodarenja otpadom Republike Hrvatske za 2023. godinu i donošenje Zaključka o prihvaćanju istog**
4. **Razmatranje Polugodišnjeg izvješća o radu Gradonačelnika Grada Ivanić-Grada za razdoblje srpanj – prosinac 2023. godine i donošenje Zaključka o prihvaćanju istog**
5. **Razmatranje prijedloga Odluke o izmjeni Odluke o imenovanju stručnoga tima za usklađivanje Procjene ugroženosti od požara i tehnološke eksplozije i Plana zaštite od požara za područje Grada Ivanić-Grada**
6. **Razno.**

Rad prema utvrđenom dnevnom redu.

**0. TOČKA**

gđa. Ilijana Mišković – Izvješće komunalnog redarstva o provedenim aktivnostima odnosi se na razdoblje u periodu od 23. veljače do 26. ožujka 2024. godine. U ovom promatranom razdoblju izvršena je sadnja stabala na lokacijama na kojima su bila stabla koja su stradala uslijed nevremena prošle godine 19. srpnja ili su zbog ugroze morala biti srušena u razdoblju sanacije svih tih javnih površina. Ista je izvršena u komunikaciji i koordinaciji s krajobraznom arhitekticom, te Komunalnim centrom. Sadnjom je bilo obuhvaćeno područje Grada osim Parka hrvatskih branitelja jer je to zaštićeni dio kulturnog dobra te je u tijeku komunikacija s nadležnim Konzervatorskim odjelom. Ukupno je za sada na području Grada zasađeno oko 128 stabala, 112 lovor višnji, 91 maćuhica te 74 lavande. Možda su građani, možda ste i vi vijećnici primijetili promjenu, dakle mali betonski koševi duž cijele šetnice su prenamijenjeni u posude za sadnju lavandi budući da su u ovom predmetnom razdoblju ugrađeni novi samostojeći koševi za miješani komunalni otpad s posudom za odbacivanje opušaka od negorivog materijala. Također, izrađen je Projekt hortikulturnog uređenja parka za pse te je u postupku i izrada projekta hortikulturne obnove dječjih igrališta, sve u suradnji s krajobraznom arhitekticom i u koordinaciji s Komunalnim centrom. Dakle, Komunalni centar u sklopu Plana održavanja kontinuirano održava javne i zelene površine. Sam intenzitet provedbe naravno određuju vremenske prilike. Sad prelazimo na brojke, odnosno rješenja koja je komunalno redarstvo izdalo. Ukupno 9 upravnih postupaka za neuređene parcele. Svakodnevno smo u komunikaciji s građanima i zapravo i zaprimamo prijave, izlazimo na teren, izdajemo rješenja. Također izdajemo i obavezne prekršajne naloge vezano za nepropisna parkiranja. Do sada je izdano 18 obaveznih prekršajnih naloga za nepropisno parkiranje ali i odbacivanje otpada. To radimo i u komunikaciji sa Ivakopom. Osim obaveznih prekršajnih naloga izdajemo i opomene za parkiranje na javnim i zelenim površinama. Od suglasnosti za korištenje javnih površina izdano je 6 suglasnosti, odnosno 4 nove za korištenje javnih površina, za prometovanje vozila od 3,5 t ulicama grada ukupno 6, dakle 2 više nego u prethodnom razdoblju, suglasnosti za izvođenje radova na javnim površinama 14 više nego u prethodnom razdoblju, ukupno 25 suglasnosti, te suglasnosti za izvođenje radova za izradu priključaka na instalacije ukupno do sada jedna suglasnost. Također započeli smo i sa izdavanjem rješenja za korištenje javnih površina za ugostitelje i slično. U dnevnoj smo komunikaciji s Komunalnim centrom kao što sam i rekla. Do sada je izdano ukupno 47 naloga prema Komunalnom centru te je u suradnji sa Komunalnim centrom napravljen i obilazak svih dječjih igrališta na području Grada, utvrđeni su svi nedostaci i izdani su nalozi za popravak, ugradnju dodatnih sprava i slično. Također u suradnji sa Komunalnim centrom su utvrđene i potrebe za uređenje na gradskim grobljima te su izdani nalozi i započelo se sa uređenjem. Što se tiče održavanja objekata, dakle u tijeku su popravci na sustavu vodovodnih instalacija, plinskih instalacija, te ostalih potreba u svim društvenim domovima. Tu smo u komunikaciji sa domarima i sa mjesnim odborima, obilazimo domove i ovisno o potrebama zapravo i izdajemo naloge, odnosno tražimo izvođače. Dakle, u ovom trenutku su obuhvaćeni društveni dom u Graberju, Prerovcu, Lonji, Šumećanima, Cagincu te u Dubrovčaku Lijevom. Oborinska odvodnja, odnosno imali smo nekoliko prijava i poteškoća vezano za razdoblje kada je bila ova kiša pa smo imali intervencije i rješavanje problema, ali trenutno nam je izvođač u Naftaškoj ulici, dio Naftaške ulice u Šarampovu je završen. Nastavlja se sa izvođenjem radova u tome je obuhvaćena i Ulica vrba. Naftaplinska ulica na Trebovcu je završena, te su u tijeku snimanja na svim onim lokacijama za koje vidimo da postoje problemi ili za koje su nam građani prijavili da postoje problemi. Također u postupku je i krčenje i uređenje javnih površina, odnosno gradskih čestica i čestica u vlasništvu RH na temelju obilaska terena i uviđenih potreba zapravo i izdajemo naloge za krčenje i uređenje. Izvršen je obilazak terena te je izrađen popis lokacija na kojima je potrebno izvršiti krpanja udarnih rupa i manjih presvlačenja te se nadamo da ćemo kroz nekoliko tjedana i krenuti sa tim radovima. I za kraj, u razdoblju do 26. ožujka Grad Ivanić-Grad je izdao odobrenje za usluge kastracije, cijepljenja, čipiranja te ostalih potrebnih veterinarskih usluga za pse i mačke za ukupno 184 životinje. Dakle, izdana su odobrenja za iznos od 9.810,00 eura. To je za sada ono što imamo u svojoj evidenciji, većina zahtjeva, osim ovih koji su pristigli danas, su odobrenja izdana. U komunikaciji smo sa veterinarskim ambulantama i na taj način pokušavamo zapravo građanima to sufinanciranje omogućiti kako bi se spriječilo širenje većeg broja životinja i da time zapravo kontroliramo.

g. Željko Brezovečki Brzi – krećem sa prvim pitanjem, u našem gradu veliki je broj odvodnih šahtova na kolnicima su zamuljeni, točnije zaštopani su i kada pada kiša možete i sami primijetiti da zapravo na cesti ostaje voda. Da budem slikovitiji evo potrudio sam se pa sam i vama na klupe dostavio slike da pogledate o čemu se radi. Na velikoj lokaciji tih šahti jednostavno nema propusnosti vode što znači da je šljunak skoro jedan metar unutra i jednostavno zbog toga i dolazi da na cesti je voda, a samim time voda stoji na cesti, u zimskom periodu dolazi i do smrzavice, pucanja asfalta i naravno sve ono što je drugo, a to je najvažnije da se riješi to u najkraćem roku i da može kanalizacija i odvodnja oborinskih odvodnja teći da nemamo poplave u našem gradu. Drugo, ovih dana mogli ste vidjeti da je komunalno poduzeće našeg Grada sadilo drveće po našem gradu. Takve sadnice stare dvije, tri godine stoje od 150 pa do 300 eura, a možda i više, pa možda bi bilo i vrijeme i možda bi bio prijedlog prije svega našem direktoru komunalnog poduzeća gospodinu Mikuliću da razmisli da možda krenemo na rasadnik komunalnog poduzeća gdje bi možda sadili ili gdje bi uzgajali drveće ili možda ukrasno grmlje kao što su magnolija, kao lipe. Mislim na to uglavnom da bi se radilo o tome drveću koji nisu alergeni za naše stanovnike. Evo ovih dana dosta naših stanovnika imaju alergiju, pogotovo na vrbu, pa bi bilo možda zgodno da ta drveća koja pretpostavljaju i koji zapravo jesu alergeni da se pomalo uklanjaju, a da možda zasadimo eto, kao što sam rekao, lipu, možda magnoliju, možda nešto drugo, ali eto bilo bi prije svega dobro zato što bi ušparali dosta sredstava i novaca Gradu. Višak repromaterijala mogli bi možda prodati u Križ, Kloštar ili drugim općinama i gradovima, a eto imali bi svoj rasadni materijal. Kao što ste čuli u izvješću naše komunalne redarke, preko dvjesto drveća je zasađeno u ovom periodu u našem gradu i evo ovim putem sa govornice apelirao bih na odgovorno ponašanje naših građana. U par navrata sam vidio da jednostavno se ta drveća mlada trgaju, čupaju, a da ne govorim da i naši neki neodgovorni građani jednostavno svoje kućne ljubimce puštaju da po tom mladom drveću mokre. Prema tome taj amonijak sigurno nije dobar za rast ovog mladog drveća, a i ostalog pa bih molio da ako je ikako moguće da se obrati pažnja pa da imamo prekrasno zasađena drveća koja će biti i ostati duže godina u našem gradu. Treće pitanje, u Savskoj ulici, točnije kod prijelaza preko pruge nasuprot kuće Zajec gdje je nekada izvođač radova Elektrocentar Petek izvodio bušenje ispod rampe, pa onda asfaltiranja, ali da vam to ne objašnjavam kako je bilo, sjećate se i sami da je tu bilo šest mjeseci čekanja, rupa, blata, sve fasade su zašpricane blatom, međutim kada dođete do onog kioska gdje se nekada prodavao kebab, možete vidjeti da je šahta pokrivena sa drvenom daskom, a na njoj se nalazi betonski komad rubnika od skoro 100 kg, dok sa strane kada pogledate od kolnika prema toj šahti onda će te vidjeti da je pola metra rupe unutra. Jednostavno mogao bi netko pasti, polomiti nogu, a da ne kažem da onda i nije posao odrađen do kraja. I opet ono pitanje gdje je nadzor tog gradilišta, gdje je nadzor kada su se izvodili radovi da šahta koja je bila pokrivena sa čeličnim ili željeznim poklopcem sada je obična daska i gore je stavljen betonski dio. Stavio sam vam slike na stolove da vidite o čemu govorim, a za komunalno poduzeće ili za naše cure iz komunalnog ako treba mogu vam i po ulicama reći gdje su šahte zaštopane i dobijete imenom i prezimenom da se ode to i u najkraćem vremenskom periodu da se to i odštopa. Četvrto pitanje se odnosi na Šarampovsku i Vulinčevu. To je tu odmah preko puta Alojza Vulinca. Vršili su se radovi prekopa pješačke staze, još uvijek nije asfaltirana nego je gore šljunak. Ne znam zašto ako su radovi izvedeni, završeni zašto se nije vratilo u prvobitno stanje. Peto, moram se osvrnuti na neodgovorno ponašanje pojedinih naših građana u našem gradu. Pa tako začuđen sam bio kada sam vidio sa prozora u nedjelju 10.3. gospođa je lijepo došla sa dvoje djece, sa jednim crnim psom i sa jednim rekao bih žute boje, šetala se i boravila je u zatvorenom prostoru vrtića. Ne bi vjerovali, nedjelja, vrtić, gospođa, ona, dvoje djece i dva psa lijepo šeću i trče tamo po pješčaniku i rade svašta šta ne bi trebali raditi, a onda u ponedjeljak naravno trebaju naša ostala djeca doći tamo igrati se u tom istom pijesku, i tako dalje, i tako dalje. Naravno, otvorio sam prozor i kada sam počeo vikati da šta radi tu je samo okrenula glavu. Kada sam rekao da ću pozvat policiju i da šta radi unutra sa psima kaže pa negdje se moraju igrati, a i negdje se moraju šetati. Nevjerojatna situacija. Samo 200 metara dalje na Žeravincu postoji mjesto gdje se mogu šetati psi, gdje je ograđeno i sve napravljeno. Na sportskom parku Zelenjaku imamo isto tako dva ograđena prostora, međutim eto gospođa za shodno je našla baš u nedjelju kada je vrtić zatvoren ide ona malo prošetati svoja dva psa i još se malo ljuljati na ljuljačkama u vrtiću. Stvarno neodgovorno. Molim vas ako je ikako moguće da se to ne radi jer i ona ostala djeca koja dolaze redovito u vrtić da se mogu igrati nesmetano, da ne moraju razgrtati po fekalijama od ljubimaca.

Gradonačelnik – pitanja su stvarno šarolika i široka, manje-više iz domene što vodovoda i odvodnje, što komunalnog redarstva, Komunalni centar. Više su to sugestije koje se prihvaćaju. Evo i sami ste na kraju peto pitanje, znači vrtić je ograđen sasvim sigurno i zatvoren je za ulazak građana, međutim to se dešava. Što se tiče prekopa Šarampovske i Vulinčeve moram vidjeti da li je to vezano za Ivaplin ili za vodovod i odvodnju, da li su radovi gotovi ili nisu. Radovi, Savska još ima nešto otklanjanja, vidim da ECP još otklanja, da su neki rubnjaci postavljani ovih dana. Koliko znam osnovni ugovor je taj zatvoren, vjerojatno sad još samo sanacija postojećih nedovršenih lokacija pa onda ćemo vidjeti da li je i ta lokacija, ova šahta koju ste rekli da je samo drvo stavljeno. Sugestija za Komunalni centar, direktor možda može tu odgovoriti, znam da mi redovito održavamo i podsađujemo drveće iako postoji neka fama da se u gradu kao siječe drveće. Ja sam već rekao puno puta da je višestruko mnogo drveća zasađeno nego što je posjećeno. Najviše toga je uklonjeno u onoj elementarnoj nepogodi prošle godine. Intenzivno se za sada zasađuje novo drveće i neke te invazivne ili alergene vrste se zamjenjuju sa novim. Znam da je Komunalni centar angažirao, a i Grad, stručnjake u tom smislu, znači govorim o gospođi Srni koja je stručnjak upravo hortikulture ikoja zapravo na neki način pomaže Gradu u i odabiranju pravih vrsta drveća za pojedine dijelove grada, a uostalom izradili smo evo i Studiju zelenila grada, čak smo popisali svako drvo, imamo GPS koordinate kompletnog zelenila grada koje će se evo unijeti sada i u GIS sustav koji će biti dostupan svim građanima pa će svatko moći vidjeti točno što je na javnim površinama Grada sve zasađeno, koliko drveća ima i koliko ga ima više danas nego što ga je bilo prije par godina. Oko začepljenih šahta, oborinske odvodnje vidjet ćemo evo sa Vodovodom i odvodnjom jer sada je ovo zimsko doba završilo, vjerojatno imamo i nakupine sipine i svega, ali riješit će se evo siguran sam u to.

g. Mario Mikulić – zahvaljujem na sugestijama, na prijedlozima. Uvažavajući ovo sve što ste rekli analizirao sam situaciju i prethodnih godina budući da svake godine Komunalni centar po nalogu komunalnog redarstva sadi sadnice drveća po gradu sukladno preporukama, odnosno planovima krajobrazne arhitektice koja je malo prije spomenuta. Znači, za takve poslove koje bi mogli odraditi potrebno je višestruko i znanje, potrebna je i parcela koja bi bila ograđena, možemo reći malo i čuvani rasadnik, to je znači profesionalno bavljenje uzgojem hortikulture koji zahtijeva ipak jednu struku, jedno znanje. Ne bježeći od toga možemo dobiti usluge i poduke oko toga, no međutim potrebno je opet i te male sadnice nabaviti koje nisu isto tako beznačajne i koje opet koštaju, koje će se primiti ili neće se primiti možda i sve to skupa riskirajući, imajući na umu ovo malo prije što ste rekli za cijenu neke vrste sadnica koštaju onoliko koliko koštaju i koliko su na tržištu. Mi kontaktiramo tri najčešća dobavljača, naravno van Ivanić-Grada prema Zagrebu, nešto je bilo u Čakovcu, tu u Ostrni i dobijemo i rabata i dosta povoljne uvjete budući da smo tako stalni korisnik te usluge pa onda sadnice, otprilike sada na pamet govorim, ali oko 70-80 eura koštaju s tim da zaista se mogu birati sadnice od dva do tri metra, višegodišnji uzgoj. Znači ne ono školica dvije, tri godine pa rasađivanje, pa presađivanje i tako dalje, i tako dalje. U svakom slučaju hvala Vam na tom prijedlogu ili ponovljenom prijedlogu, razmatrali smo to i ranije, ali evo jednostavno na neki način s obzirom koliko se toga posadi, posadi se dosta ali to opet nije dovoljno za onoliko da bi bilo samoodrživo i takva vrsta. Razmišljali smo i o plastenicima i o cvijeću svojevremeno, ali jednostavno danas ta hiperprodukcija i konkurencija na tržištu i kompletna infrastruktura koja je potrebna za uzgoj te hortikulture jednostavno ne podržava ovako rekao bih povremeni pristup. Tu su i subote i nedjelje i grijanja i dizanja najlona i tako dalje. Bilo je još jedno pitanje, oprostite možda sam zaboravio nešto vezano isto za hortikulturu, komunalno redarstvo je reklo da smo posadili taj broj sadnica. Radi se svakodnevno.

Predsjednik Gradskog vijeća – prije nego što prijeđemo na drugu točku dnevnog reda pozvao bih gradonačelnika da nam da informaciju koja je vezana uz prethodno Vijeće, a vezano je za Zavod za hitnu medicinu Zagrebačke županije uz dodatne ekipe hitne koje se trebaju nalaziti u Ivanić-Gradu pa evo gradonačelniče ja Vas molim da date informaciju.

Gradonačelnik – mogu reći samo da je evo jučer bio u Gradu i gospodin Davorin Gajnik koji je ravnatelj Hitne medicinske pomoći Zagrebačke županije, također je bio i ravnatelj Doma zdravlja Zagrebačke županije. Između ostalog je bila tema organizacija hitne medicinske pomoći u gradu. Obaviješteni smo da je država odvojila dodatna sredstva za peti T2 tim hitne medicinske pomoći u Ivanić-Gradu i da bi zapravo temeljem toga svega u periodu koji je ispred nas trebala biti organizirana hitna da stalno bude dostupno vozilo u gradu sa timom. Ono što je također dogovoreno je da sam ravnatelj hitne dođe na sljedeće Gradsko vijeća i da ga možete ovdje pitati što god želite i da vam još on dodatno pojasni cijelu tu situaciju. I ono što se pokazalo potreba Hitne je nabavka još jednog vozila u Ivanić-Gradu gdje je postignut dogovor da će Grad Ivanić-Grad izdvojiti 30.000,00 eura, a općine Križ i Kloštar svaka po 15.000,00 i sam Zavod za hitnu medicinsku pomoć 20.000,00 eura i da će se nabaviti još jedno novo vozilo za područje Ivanić-Grada. Očekuje se znači zadnja cijena po kojoj su nabavljana vozila je bila 87.000,00 eura pa ovaj dio naš će zapravo biti fiksan, a eventualno ako bude nešto veća cijena to će onda izdvojiti sam Zavod nekakvu veću cijenu. Tako da bi ta priča trebala biti riješena, a i evo najavljujem da po pozivu će se odazvati sam ravnatelj na sljedeću sjednicu pa ga možete još i direktno pitati sve što vas zanima vezano uz hitnu.

g. Mladen Prelec – Počet ću sa lakšim pitanjima. Iako nas je komunalna redarka obavijestila o izvidima na dječjim igralištima ja ću svejedno postaviti pitanje dječjeg igrališta kod DM-a ovdje u centru ima pritužbi da su potrgane sprave pa ako može odgovor kada će to biti popravljeno. Vjerojatno kada dozvoli vrijeme ali ako može točan odgovor otprilike. Svjedoci smo trenutno radova na mreži odvodnje i koliko god neki rade dobro toliko se pojavljuju problemi pa mislim da ih možemo samo zajedno riješiti. Naše je da sugeriramo, a gradonačelnika i ostalih službi da to poprave, pa s obzirom da su radovi u Deanovcu trenutno u Ulici Josipa Badalića jako je stradala Ulica Josipa Cobovića, odnosno tamo ima 950 metara makadamske ceste, odnosno sada je to kilometar i pedeset metara jer prvih sto metara je izvođač postavio kanalizaciju i tih sto metara je izvođač nakon poziva najčešće popravi. Kritično je tih 950 metara koji su sada stradali, iako je bilo prije početka radova navezeno, zato što sada tamo prolazi veliki broj i kamiona i osobnih vozila i traktora, pa ako je moguće ta Ulica da se barem jednom mjesečno popravi, barem udarne rupe. Ne treba znači komplet gore ići makadam ili kamen nego je dovoljno da se te udarne rupe koje nastaju stalno na istim mjestima ako je moguće popraviti. Isto tako kod tog izvođenja radova dolazi do nekakvih, ne znam kako bi to čovjek nazvao, čudnih situacija, pa imate situaciju da je ulica dugačka 800 metara, ima kuću na početku ulice i na kraju su dvije, znači govorim o Ulici Josipa Badalića IV odvojak da ne bude nepoznanica, povučena je kanalizacija prvih 50 metara znači do prvih kuća i tu se stalo. Izvođač kaže da dalje ne radi. Šta će biti sa one dvije zadnje kuće koje su uredne, čak je i vodovod prikopčan, a neće dobiti kanalizaciju ili je moguće nekakva druga shema da će drugim putem doći, e znam pa ako se to može vidjeti. Ista situacija je u Ulici Josipa Badalića, sada je ne znam da tamo odvojak ima iako živim u njemu, znači iza Vatrogasnog doma, kanalizacija je provučena, priključci postavljeni u dvorišta osim na jednom kućnom broju koji je uvučen iako ima put koji je registriran jedno tridesetak metara od glavne ceste i tu izvođač traži nekakvu dodatnu suglasnost. Ne znam, pa ako možete pojasniti o čemu je riječ ako znate ili netko zna. I ono zadnje pitanje, iako sam danas bio sa gospođom Ilijanom i čuli smo se, kamere kod zelenog otoka u Deanovcu, naime ono što mi je čudno, prije dva mjeseca na vijeću gospodin gradonačelnik je rekao da je izvođač odabrani da će napraviti, a onda danas ne znamo od kuda ćemo povući struju i Internet. Mislim čudno mi je kako se izvođač javio na natječaj, a ne zna koliki su mu troškovi jer nije isto da li vuče mrežu 10 metara ili samo spusti po stupu po metar. Ako može to malo obrazloženje da budemo svjesniji toga.

Gradonačelnik – da, ovo igralište je u lošem stanju, to ste u pravu, to vidim i ja i svaki dan prolazim tamo i ono će se obnavljati, da li će ostati iste sprave ili ćemo ići u izmjenu sprava ići će se u tu rekonstrukciju svih igrališta, graditi će se i nova, pa će tada biti obuhvaćeno i to igralište sa sanacijom. Točan datum Vam to ne mogu reći. Što se tiče kanalizacije znači imate svakojake situacije. Prvo i osnovno projekt po kojem se radi danas kanalizacija je iz 2012. ili 2011. godine, znači prošlo je od tada 12, 13, 14 godina. Situacije su takve da neke kuće koje danas postoje tada ih nije ni bilo u nekim ulicama i na nekim dijelovima grada. Situacije su i takove da pošto je sama izgradnja očito išla po nekakvim ocjenama isplativosti vjerojatno je bila neka procjena tada, ja pretpostavljam što se desilo ne znam, znači da se možda nije isplatilo vući 200 ili 300 metara kanalizacije do nekakve dvije kuće na kraju, da je bilo neisplativo i da radi toga nije bilo obuhvaćeno samim projektom i ono što je najvažnije nemoguće je bilo što mijenjati od onoga što je isprojektirano, kakav je projekt i radovi se izvode samo po tom projektu. Znači ima više takvih lokacija u gradu, ne samo u Deanovcu, ima i u Jalševcu, ima na Lonji, gdje god ide kanalizacija gdje neki odvojci prije deset godina nisu niti postojali. Neki su postojali ali iz nekih razloga vjerojatno neisplativosti nisu isprojektirani i nisu obuhvaćeni ovim projektom. Znači ovim projektom se radi samo ono što je tada isprojektirao. Mogu samo naglasiti da je Grad, kad smo preuzeli, znači to je projekt koji je rađen još u doba bivše vlasti što je nebitno, mi jedino što smo tada primijetili i što smo urgirali to je da je izbačen tada bio cijeli stari grad, cijela starogradska jezgra i sam gradski Trg koji nema adekvatnu kanalizaciju i tu smo mi uspjeli izmijeniti tada taj projekt pa je ipak sada starogradska jezgra unutra. Radi toga smo kasnili nekih godinu dana i skoro i zakasnili na kraju, na sreću nismo i dobili smo ta sredstva. Sve ono što nije obuhvaćeno time će se dodatno projektirati znači ulica po ulica i dodatno financirati. Mi ćemo kroz naknadu za razvoj znači o kubiku vode po kućanstvima skupljati financijska sredstva koja se knjiže na poseban račun Ivanić-Grada u firmi Vodoopskrba i odvodnja i onda će se svake godine izgrađivati i dograđivati kanalizacija u onim dijelovima u kojima nije, sektor po sektor po prioritetima već kako ćemo to moći financirati. Znači ima takvih situacija koje izgledaju glupo i bedasto ali one su definitivno prisutne. Situacija danas nije ista kao što je bila prije 13, 14 ili 15 godina, a pojedini dijelovi su izbačeni pošto Studija da bi uopće bila prihvatljiva na fondove EU mora zadovoljavati isplativost projekta i vjerojatno je bio preveliki trošak, ima i takvih situacija da se vuče 100, 200, 300 metara za nekakvu kuću na kraju ulice, pretpostavljam da je to situacija. Što se tiče nasipavanja i sanacije prometnica istina je da ne može biti savršeno. Mi imamo koordinacije na kojima smo mi prisutni svaki ponedjeljak. Povremeno i za situaciju na Lonji i na Jalševcu, pa i za Deanovec nazivamo i zovemo da se dodatno nasipa pa ćemo evo i ovom prilikom opet urgirati kod izvođača. Obaveza izvođača je da osposobljava te prometnice da budu prohodne i da se može prolaziti po tim cestama i putevima. Neke tamo u Deanovcu mislim da ćemo još neke dodatne prometnice sad koje su postajale znači dodatno urediti da probijemo još neke izlazne varijante da se može iz Deanovca van izaći i nekim drugim koridorima kako bi ipak olakšali put, a nema razloga da ne urgiramo da vidimo što je s tih 950 metara, da li se to može, pa evo veliki ponedjeljak je neradni dan vjerojatno nema ni koordinacije, ali ćemo opet nazvati izvođače da to saniraju. Mislim, ako je izabran izvođač on mora znači osigurati onda na bilo koji drugi način ili struju ili što već mu treba za tu kameru, to nije domena da se brinemo o tome. Znači, ako je ponudio neku cijenu onda će po toj cijeni to i napraviti, ako ne raskinut će se ugovor vjerojatno ili ne znam sada kakva je situacija napamet ali budem se informirao pa ću Vam još dodatno reći kakva je točno tamo situacija ali ja nisam taj koji daje u ime izvođača njegovu cijenu i nemam pojma šta je on napisao, šta je dao i za koliko novaca će nešto napraviti, to je stvar izvođača.

**1. TOČKA**

Gđa. Latinka Rupčić – Policijska postaja Ivanić-Grad je kao ustrojstvena jedinica PU Zagrebačke kategorizirana u 3. kategoriju policijskih postaja, a na području svoje teritorijalne nadležnosti obavlja poslove temeljne policije, kriminalističke i upravne poslove. Policijska postaja Ivanić-Grad teritorijalno pokriva područje jedinica lokalne samouprave Grada Ivanić-Grada, Općine Križ i Općine Kloštar Ivanić u ukupnoj površini oko 370 km² sa 48 naseljenih mjesta. U 2023. godini na području Grada Ivanić-Grada i naselje koja pripadaju pod Grad evidentirano je 149 kaznenih djela koja se progone po službenoj dužnosti, a u 2022. godini bilo je evidentirano 122 kaznena djela što predstavlja porast 22% i direktno ukazuje na pojačanu aktivnost cjelokupnog sastava Policijske postaje u otkrivanju kaznenih djela. Porast broja evidentiranih kaznenih djela nije se negativno odrazio na razriješenost koja je porasla za 7% u odnosu na 2022. godinu. Analizirajući broj kaznenih djela po naseljima vidljivo je da je više od polovine kaznenih djela, točnije 53% evidentirano na području Grada Ivanić-Grada. Od ukupnog broja kaznenih djela prevladavaju kaznena djela imovinskog karaktera kao što su krađe i teške krađe. Za izdvojiti je da su od kaznenih djela teških krađa u 2023. godini najzastupljenije provale u trgovine i provale u ugostiteljske objekte i domove. U 2023. godini na području Grada Ivanić-Grada evidentirana su 2 samoubojstva. Gledajući požare, a radi se o požarima na otvorenom prostoru, objektima i vozilima zbog kojih policijski službenici provode izvide u 2023. godini evidentirano je 12 požara, a što je pad u odnosu na 2022. godinu kada je evidentirano 23. Iz domene prekršaja porast prekršaja narušavanje javnog reda i mira u 2023. godini u odnosu na 2022. godinu kao i blago povećanje broja prekršaja zlouporabe droge dok je za nasilje u obitelji vidljiv pad broja prekršaja. U 2023. godini na području Grada Ivanić-Grada evidentirano je 115 prometnih nesreća, 75 s materijalnom štetom i 40 s ozlijeđenim sudionicima u kojima je 5 sudionika zadobilo teške tjelesne ozlijede i 49 sudionika zadobilo lakše tjelesne ozlijede. Obzirom na navedene pokazatelje stanje sigurnosti na području Grada Ivanić-Grada kao i na cijelom postajnom području ocjenjujem kao vrlo povoljno, a grad Ivanić-Grad kao mirnu sredinu u kojoj se rijetko bilježe kaznena djela regionalnog karaktera ili značajnija narušavanja javnog reda i mira.

Gradsko vijeće Grada Ivanić-Grada primilo je na znanje podnijetu informaciju o stanju sigurnosti na području Grada Ivanić-Grada u 2023. godini.

**2.TOČKA**

Gđa. Sanja Radošević – pred vama su izvješća o radu davatelja javne usluge ili tzv. IRDJ obrazac za 2023. godinu, već ste s tim upoznati. Znači to je obaveza koja se dostavlja Gradskom vijeću svake godine. Ivakop svake godine ispunjava taj obrazac, dostavlja u Grad i vama na usvajanje. Temeljem čl. 69. st. 4. Zakona o gospodarenju otpadom o svom radu davatelj usluge, znači u ovom slučaju to je naše komunalno društvo Ivakop, dužan je predstavničkom tijelu jedinice lokalne samouprave podnijeti izvješće o radu do 31. ožujka tekuće godine za prethodnu kalendarsku godinu te isti dostaviti Ministarstvu gospodarstva i održivog razvoja. Izvješće o radu davatelja usluge popunjava se zasebno za svaku jedinicu lokalne samouprave. Izvješće najmanje sadrži, što možete vidjeti iz tih podataka, znači opće podatke o pružanju javne usluge, o obračunskim mjestima, o korisnicima usluge, o odvojenom sakupljanju otpada, podatke o redovitosti sustava, o kvaliteti pružanja javne usluge i ekonomskoj učinkovitosti sustava sakupljanja komunalnog otpada. Znači, Agencija na temelju ovog Izvješća i podataka prijavljenih u Registar onečišćenja okoliša objavljuje do 31. prosinca tekuće godine za prethodnu godinu na svojim mrežnim stranicama godišnje Izvješće o sustavu sakupljanja komunalnog otpada u obliku usporedne tablice s podacima svedenim na primjenjivu zajedničku mjeru za područja pružanja javne usluge i davatelje javne usluge po jedinicama lokalne samouprave, a u svrhu pregleda kvalitete redovitosti i ekonomske učinkovitosti sustava sakupljanja komunalnog otpada.

Prije pristupanja glasovanju utvrđeno je kako je sjednici Gradskog vijeća prisutno 10 vijećnika.

Provedenim glasovanjem konstatirano je kako je sa 9 glasova za i 1 glasom suzdržan usvojen

**Z A K LJ U Č A K**

**o prihvaćanju Izvješća o radu davatelja javne usluge sakupljanja**

**komunalnog otpada na području Grada Ivanić-Grada za 2023. godinu**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**3. TOČKA**

g. Dražen Hlad – dobili ste ovaj materijal na stol, riječ je o provedbi Plana gospodarenja otpadom RH za Grad Ivanić-Grad za 2023. godinu. Tu bih za početak rekao malo koji su to osnovni ciljevi u ovom Planu gospodarenja otpadom za prethodno razdoblje pa tako i za ovu godinu. Prije svega prvi cilj je smanjenje ukupne količine otpada u samom nastajanju, drugo smanjenje količine miješanog komunalnog otpada koji dolazi na samo odlagalište, treće povećanje količina odvojeno prikupljenog otpada, četvrto smanjenje biorazgradivog otpada odloženog u samom komunalnom otpadu, te smanjenje negativnog utjecaja samog otpada na okoliš. Kako bi ove zadane ciljeve i ostvarili tu smo proveli niz akcija kako u prijašnjem razdoblju tako i u ovoj 2023. godini, pa evo naveo bih koje su to akcije koje rezultiraju znači da smo ovaj Plan napravili sukladno zadanim ciljevima pa i bolje i znači odlična je provedba ovog samog Plana. Znači kao prvo to bih rekao da je to edukacija kako starijih građana tako i djece i naših srednjoškolaca i osnovnoškolaca, to je znači jako bitno da u samoj toj školskoj pa i predškolskoj dobi učimo djecu o razdvajanju otpada i da nije sav otpad smeće nego da ima i svoje korisne frakcije. Zatim je to prikupljanje odvojenih frakcija otpada, tu imamo nekoliko metoda da se to radi. To su prije svega prikupljanje otpada na samom kućnom pragu. Svi imamo znači te žute, zelene i plave kante i tko je tražio i smeđe kante za bio otpad koje se dijele praktički na zahtjev građana. Zatim podjela kompostera za sam otpad iz dvorišta ovih crnih, koliko znamo njih je oko 3000 podijeljeno, ako ima zahtjeva može se podijeliti još. Uspostava mreže samih reciklažnih dvorišta kako u Ivaniću tako i u ostalim JLS Križ i Kloštar čiji se otpad na kraju dovozi na odlagalište Tarno koje je na našem području, te uspostava mreže zelenih otoka. Znači tu pokušavamo što više staviti ovih spremnika polupodzemnih moloka u kojima se može odvojeno stavljati otpad unutra. Oni su čisti, lijepi su za okoliš i sve više radimo zamjenu tim molocima onih metalnih zvona i metalnih spremnika koje smo imali oko naših zgrada i to će biti tendencija i dalje. Tako smo u ovoj godini stavili novi set moloka kod plave zgrade već u drugom odnosno trećem mjesecu. Dva seta ćemo imati spremna imamo novac budžetirano i za 2024. godinu. Sve ove akcije, kao što sam rekao, su dovele do toga da imamo dobre rezultate u smanjenju količine otpada koji dođe na Tarno u povećanom postotku odvojeno prikupljenog otpada koje ni ne dođe na Tarno, pa evo tu ću reći smanjena količina ukupno odloženog otpada na samo odlagalište je za 270 tona u 2023. godini manja u odnosu na 2022., što je oko 5,5%. Postotak odvojeno prikupljenog otpada je oko 112 tona više u 2023.godini u odnosu na 2022. što je povećanje oko 2,37%. Što se tiče samih reciklažnih dvorišta, koja rade i koja su dostupna našim građanima, ona su definitivno opravdala svoju gradnju te moramo reći da je postotak otpada prikupljen na reciklažnom dvorištu u Ivanić-Gradu 20% veći u 2023. u odnosu na 2022. Što se tiče ovih samih zelenih otoka i moloka tu je također povećanje odvojeno prikupljenog otpada u tim molocima veći za 10%. Hoću reći da je ovo jedna tema gdje u principu je edukacija jedan od najvažnijih dijelova gdje se provode stalno edukacije kroz javne tribine, kroz edukacije u osnovnim školama, srednjim školama, preko nekih kampanja na našem radiju, što preko ovih naših plakata city light plakata gdje ste isto mogli vidjeti ovu jesen sam taj slijed kako taj otpad nastaje i način na koji on, gdje mi ciljamo da on ne završi na samom odlagalištu Tarno. Naravno da postoji prostor za napredak još koji želimo postići u sljedećim godinama, a to je da značajna količina bio otpada završi u zelenim kantama. U zelenim završi dio otpada koji bi trebao završiti negdje drugdje, to je određeni kapacitet da taj otpad ne ide kao MKO , tako da evo tu je taj još određeni prostor za napredak i eventualno još neko reciklažno dvorište koje bi bilo bliže centru grada Ivanić-Grada. Što se tiče same situacije na Tarnom tamo se znači radi idejni projekt trenutno za nadvišenje na plohama 1 do 4 gdje bi trebali dobiti oko 20 000 tona dodatnog kapaciteta koji bi nam omogućavao odlaganje na Tarnom za sljedeće četiri godine. Do kraja ove godine bi trebali imati glavni projekt, dok sljedeće godine bi se trebali izvesti radovi koji su potrebni da bi se otpad mogao tamo na tim plohama dodatno odlagati. To isto smo nadvišenje proveli već na plohama 5 i 6, te smo isto tako također dobili određeno vrijeme pa bi to sad proveli na plohama 1 do 4. Što se tiče situacije ona nije tako bajna jer smo uočili povećanje odlaganja samog otpada u prostor u prirodu gdje čistimo redovito, odnosno naše komunalno poduzeće Ivakop redovno čisti taj otpad pa tu imamo povećanje tog otpada sa 40 na 50 tona onog što smo maknuli iz same prirode, pa ovim putem pozivam građane da ne odlažu taj otpad u prirodu. Postoje reciklažna dvorišta, postoji odlagalište gdje se to može dovesti i komunalno poduzeće Ivakop će prihvatiti taj otpad, a to vidimo i kroz akciju Zelene čistke koja se ove godine provela u 3. mjesecu. Bila je vrlo uspješna, ali i tu smo prikupili 10 tona otpada više odloženog u prirodu nego u 2022. godini i evo nije nam jasno stvarno zbog čega se taj otpad bilo kakve vrste negdje baca po šumama, po livadama, uz poljske puteve, pa evo ovim putem pozivamo građane da to ne rade jer na koncu mi to čistimo, sve to moramo platiti i zagađujemo sam okoliš.

Prije pristupanja glasovanju utvrđeno je kako je sjednici Gradskog vijeća prisutno 11 vijećnika.

Provedenim glasovanjem konstatirano je kako je sa 10 glasova za i 1 glasom suzdržan usvojen

**Z A K LJ U Č A K**

**o prihvaćanju Izvješća o provedbi Plana gospodarenja otpadom**

**Republike Hrvatske za 2023. godinu**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**4. TOČKA**

Gradonačelnik – pred vama se nalazi evo Polugodišnje izvješće o radu Gradonačelnika koji rekao bih već tradicionalno pripremaju gradske službe i ovaj put je pobrojano sve ono što se važno dogodilo od srpnja do prosinca u prošloj godini po svim odjelima. Mislim da je transparentno sve pobrojano, navedeno od broja zaposlenih koji evo mislim da se nije mijenjao preko kulture, preko sporta, preko udruge umirovljenika, civilne zaštite, vatrogastva, poljoprivrednog zemljišta, javne nabave, bagatelne nabave, svega onoga i svih onih akata koji su doneseni u tom periodu što od strane Gradonačelnika što od strane i Gradskog vijeća, preko informacije o kreditnom zaduženju, o stanju po kreditima, pa do završno fiskalnog računa gdje je evo dobro za primijetiti da je prihod u prošloj godini drugih šest mjeseci porastao u odnosu na isti period godine prije. I ono što mogu reći evo vezano za stanje na računu je da smo i na današnji dan znači u plusu na računu nešto preko 3 milijuna eura, 3.200.00,00 mislim sa današnjim danom, što nas veseli jer dogovor je da poslujemo zapravo dobro i da smo i spremni za ono što je ispred nas, a to je još niz projekata koje smo izglasali početkom godine u novom proračunu, a i vjerojatno onda kroz rebalans ćemo još i dodatno rasporediti sredstva. Ukoliko ima nekih pitanja ja ću odgovoriti i još jednom se evo zahvaljujem i stručnim službama na dobro odrađenom poslu.

Prije pristupanja glasovanju utvrđeno je kako je sjednici Gradskog vijeća prisutno 11 vijećnika.

Provedenim glasovanjem konstatirano je kako je sa 10 glasova za i 1 glasom suzdržan usvojen

**Z A K LJ U Č A K**

**o prihvaćanju Polugodišnjeg izvješća o radu Gradonačelnika Grada**

**Ivanić-Grada za razdoblje srpanj – prosinac 2023. godine**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**5. TOČKA**

g. Željko Brezovečki Brzi – U Odluci o imenovanju stručnoga tima za usklađivanje Procjene ugroženosti od požara i tehnološke eksplozije i Plana zaštite od požara za područje Grada Ivanić-Gradačlanak 1. mijenja se i glasi:

„Imenuje se stručni tim za usklađivanje Procjene ugroženosti od požara i tehnološke eksplozije i Plana zaštite od požara i tehnoloških eksplozija za područje Grada Ivanić-Grada (u daljnjem tekstu: stručni tim) u sastavu:

1. Ninoslav Tonković, dipl.ing.stroj., za voditelja,

2. Ivan Skorupski, dipl.ing.el., za člana

3. Robert Baković, ing.kem.teh/dipl.ing,sig., za člana

4. Niko Parić, ing.kem.teh/dipl.ing,sig., za člana

5. Tomislav Abramović, dipl.ing. – zapovjednik Javne vatrogasne postrojbe Grada Ivanić-Grada i Vatrogasne zajednice Grada Ivanić-Grada, za člana.“.

Prije pristupanja glasovanju utvrđeno je kako je sjednici Gradskog vijeća prisutno 11 vijećnika.

Provedenim glasovanjem konstatirano je kako je sa 11 glasova za jednoglasno usvojena

**O D L U K A**

**o izmjeni Odluke o imenovanju stručnoga tima za usklađivanje Procjene ugroženosti od požara i tehnološke eksplozije i Plana zaštite od požara za područje Grada Ivanić-Grada**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**6.TOČKA - RAZNO**

Predsjednik Gradskog vijeća g. Pongrac u ime Gradskog vijeća i Grada Ivanić-Grada poželio je svima sretan Uskrs.

Pod točkom Razno drugih pitanja niti prijedloga nije bilo.

Sjednica Gradskog vijeća Grada Ivanić-Grada dovršena je u 17.33 sati.

Zapisnik izradila PREDSJEDNIK

GRADSKOG VIJEĆA

Nikolina Mužević Željko Pongrac, pravnik kriminalist